Vande Mataram Vande Mataram (Devanāgarī: वंदे मातरम / Bangla jew lingwa Bengaliża: বন্দে মাতরম "Bônde Matorom") hija l-għanja nazzjonali ta' l-Indja. L-għanja nkitbet minn Bankim Ċandra Ċatterġii f'forma Sanskritizzata tal-lingwa Bengaliża. Flimkien ma' l-Innu Nazzjonali għandha tifsira simbolika kbira għall-Indja. Vande Mataram tfisser ġieħ (Art) ommna. X'aktarx il-kunċett ta' "Vande Mataram" nibtet fil-ħsieb ta' Bankim Ċandra Ċatterġii meta kien għadu uffiċjal tal-gvern Ingliż. Madwar l-1870, il-mexxejja Brittanniċi ta' l-Indja ddikjaraw li l-Innu Ingliż "God Save the Queen" għandu jkun obbligatorju . B'reazzjoni ta' dan, Bankim Ċandra Ċatterġii kiteb il-kliem ta' l-għanja fiż-żewġ lingwi li hu kien mgħallem fihom, is-Sanskrit u l-Bengaliż. L-għanja dehret għall-ewwel darba fil-ktieb ta' Bankim Ċandra Ċatterġii, "Anandamatha" (ippronunzjat "Anondomott" fil-Bengaliż) u ġiet ippublikata fl-1882 fost biżgħat li setgħet tiġi abolita mill-Gvern Ingliż. Il-mużika ta' l-għanja ġiet miktubha fl-1876 min Ġadunath Bhattaċarja. L-għanja kienet sinonima għal għajta għall-ħelsien mill-ħakma Brittannika tul il-moviment ta' l-Indipendenza ta' l-Indja. Nota: Din it-traduzzjoni għall-Malti mhux meħuda mill-oriġinal imma bbażata fuq il-verżjoni Ingliża ta' Aurobindo Ghose (Karmayogin, 20 Novembru, 1909). Sliema ja Omm, Għammiela, msaqqija, Friska b'rih nofsinhari, Samra bl-uċuh tar-raba'. L-iljieli tagħha mdawlin bid-dawl ferrieħi tal-qamar, L-għelieqi tagħha mżejnin biż-żghar fewwieħi tas-siġar, Ħelwa daħqitha u ħelwa kelmitha, Omm li tagħtina l-ġid u tagħtina l-hena. Tal-biża' bl-għajjat ta' seba' miljun fomm, Bix-xwabel f'darbtejn ta' seba miljun id. Min jgħid ja Omm li dgħajfa int? Int li mimlija b'kull qawwa. Sliema lilek li ssalvana, U tkeċċi l-forzi ta' min jaħkimna, Ja Omm. Inti l-għerf, inti l-għaqal, Inti l-qalb, inti r-ruħ, Għax f'ġisimna inti l-ħajja. F'dirgħajna, inti s-saħħa u l-qawwa, ja Omm, Ġo qalbna, int l-imħabba u t-tama, ja Omm, Xbihietek inqimu f'kull tempju. Għax inti Dunga bl-għaxar armi tal-gwerra, Inti Kamala f'logħob ferrieħ qalb il-loti, Int alla Kelma li kull għerf lilna tgħallem. Sliema għalik. Sliema għalik alla ta' l-għana, L-iżjed safja u mingħajr bħalha, Imsaqqija u għammiela, Ja Omm. Sliema ja Omm, Samra u dħulija, B'tbissima ħelwa, imżejna bil-ġawhar, Mimlija għana s-sinjura tal-ġid, Ja Omm.